การประชุมร่วมกันของรัฐสภา เตรียมพิจารณาร่างรัฐธรรมนูญ มาตรา 83 มาตรา 91 ในวาระที่ 2
การประชุมร่วมกันของรัฐสภา ในเวลา 09.30 น. วันนี้ (24 ส.ค.64) มีวาระพิจารณาที่หลายฝ่ายให้ความสนใจคือ การพิจารณาร่างรัฐธรรมนูญแห่งราชอาณาจักรไทย แก้ไขเพิ่มเติม (ฉบับที่ .. ) พ.ศ. .... ซึ่งเป็นการแก้ไขเพิ่มเติม มาตรา 83 และมาตรา 91 ว่าด้วยระบบเลือกตั้งของรัฐสภา ซึ่งมีรายละเอียดที่สำคัญคือ การกลับไปใช้บัตรเลือกตั้ง 2 ใบ เพื่อเลือก ส.ส.แบบแบ่งเขตเลือกตั้ง 400 คน และ ส.ส.แบบบัญชีรายชื่อ 100 คน รวมเป็น 500 คน โดยเป็นการพิจารณาในวาระที่ 2 เรียงรายมาตรา ก่อนการพิจารณาร่างแก้ไขรัฐธรรมนูญในวาระ 2 ดังกล่าว ที่ประชุมร่วมกันของรัฐสภามีวาระพิจารณาเรื่องคณะกรรมาธิการวิสามัญพิจารณาเสร็จแล้ว ในวาระ 2 และ 3 ได้แก่ ร่างพระราชบัญญัติให้ใช้ประมวลกฎหมายยาเสพติด พ.ศ. .... ร่างประมวลกฎหมายยาเสพติดและร่างพระราชบัญญัติวิธีพิจารณาคดียาเสพติด (ฉบับที่ ..) พ.ศ. .... ร่างพระราชบัญญัติส่งเสริมการใช้ประโยชน์ผลงานวิจัยและนวัตกรรม พ.ศ. ....สำหรับกรอบเวลาการประชุมร่วมกันของรัฐสภาครั้งนี้ เบื้องต้นกำหนดไว้ 2 วันคือ วันที่ 24-25 สิงหาคมนี้ ภายใต้มาตรการป้องกันโควิด-19 อย่างเข้มงวด ด้วยการจัดให้มีการตรวจคัดกรองโควิด-19 แก่สมาชิกรัฐสภาด้วยชุดตรวจโควิด-19 แบบเร่งด่วน (ATK) ด้วย